
    Séria iPray pozostáva zo siedmich zväzkov:


    iPray 1:


    Adventné aVianočné obdobie


    iPray 2:


    Cezročné obdobie 1. - 8. týždeň


    iPray 3:


    Pôstne obdobie


    iPray 4:


    Veľkonočné obdobie


    iPray 5:


    Cezročné obdobie 9. - 17. týždeň


    iPray 6:


    Cezročné obdobie 18. - 26. týždeň


    iPray 7:


    Cezročné obdobie 27. - 34. týždeň

  


  
    AKO PRISTUPOVAŤ K MODLITBE


    Niekoľko užitočných tipov predtým, ako sa zač­nete modliť.


    → Môžeme sa modliť?
 Teda rozprávať sa s Bohom?


    Samozrejme! Boh nás stvoril, aby sme boli jeho priateľmi, a priatelia sa rozprávajú. Na vnútornú modlitbu nepotrebujeme žiadne školenie. Neexistuje žiadna štandardná metóda.


    → Ako máme začať?


    Môžete začať úvodnou modlitbou, aby ste sa naladili. Potom sa s ním jednoducho začnite rozprávať. Ako učil svätý Josemaría Escrivá, ide len o to, aby ste začali rozhovor. Radí: „Neviete, ako sa modliť? Postavte sa do Božej prítomnosti a hneď, ako poviete: ,Pane, neviem sa modliť!‘, môžete si byť istí tým, že už ste začali.“


    → Čo máme potom robiť?


    Môžete čítať evanjelium a komentáre v iPray. Môžu vám poskytnúť podnet na tému modlitby. Ale pamätajte: najdôležitejšiu časť vašej modlitby v tejto brožúrke nenájdete. Podstatné je to, čo mu hovoríte, a najmä to, čo on hovorí vám.


    → O čom máme hovoriť?


    O všetkom! „O ňom, o sebe: o radostiach, smútkoch, úspechoch a neúspechoch, ušľachtilých ambíciách, každodenných starostiach, slabostiach. A o vďakyvzdaniach a prosbách, o láske a zadosťučinení“ (svätý Josemaría).


    → Ako modlitbu ukončiť?


    Na konci modlitby môžete požiadať Pannu Máriu o pomoc; mali by ste tiež poďakovať Pánovi za tento dialóg. Ak chcete, môžete skončiť záverečnou modlitbou.

  


  
    Úvodná a záverečná modlitba

    podľa svätého Josemaríu Escrivá


    Svätý Josemaría Escrivá (1902 – 1975), zakladateľ Opus Dei, zanechal veriacim dve jednoduché, ale veľmi hlboké modlitby, ktoré odporúčal modliť sa na začiatku a na konci osobného rozjímania či duchovných cvičení. Dodnes sa používajú ako osvedčený spôsob, ako sa sústrediť na Božiu prítomnosť a zveriť mu ovocie modlitby.


    Úvodná modlitba


    Pane a Bože môj, pevne verím, že si tu prítomný, že ma vidíš a počuješ. S hlbokou úctou sa ti klaniam. Prosím ťa o odpustenie mojich hriechov a o milosť plodného prežitia tohto času modlitby. Nepoškvrnená Matka, svätý Jozef, môj ochranca, môj anjel strážny, orodujte za mňa.


    Záverečná modlitba


    Ďakujem ti, Bože môj, za dobré predsavzatia, pohnútky a vnuknutia, ktorými si ma obdaril pri tomto rozjímaní. Prosím ťa o pomoc, aby som ich uviedol do života. Nepoškvrnená Matka, svätý Jozef, môj ochranca, môj anjel strážny, orodujte za mňa.

  


  
    PÔSTNE


    OBDOBIE

  


  
    Popolcová streda


    Evanjelium Mt 6, 1 – 6. 16 – 18


    Ježiš povedal svojim učeníkom: „Dajte si pozor a nekonajte svoje dobré skutky pred ľuďmi, aby vás obdivovali, lebo nebudete mať odmenu u svojho Otca, ktorý je na nebesiach. A keď sa modlíte, nebuďte ako pokrytci, ktorí sa radi postojačky modlievajú v synagógach a na rohoch ulíc, aby ich ľudia videli. Veru, hovorím vám: Už dostali svoju odmenu. Ale keď sa ty ideš modliť, vojdi do svojej izby, zatvor za sebou dvere a modli sa k svojmu Otcovi, ktorý je v skrytosti. A tvoj Otec ťa odmení, lebo on vidí aj v skrytosti.“


    Dnes začíname prežívať Pôstne obdobie – čas prípravy na Veľkú noc. Slovo lent pochádza zo staroanglického výrazu, ktorý znamená jar. Pripomína nám jarné upratovanie a nový život, ktorý je v tomto období v prírode zjavný. Pôst je pre nás časom osobitnej milosti – časom, keď môžeme urobiť jarné upratovanie vo vlastnom živote a zakúsiť nový život ako ovocie tejto obnovy.


    Ľudia sa občas pýtajú: „Aké pôstne predsavzatie si si dal?“ A očakávajú odpoveď typu: „Zrieknem sa čokolády!“ Niekto žartom povie, že sa vzdáva domácich úloh alebo nejakej nepríjemnej povinnosti... No pravdou je, že v Pôstnom období by sme sa všetci mali snažiť vzdať predovšetkým jednej veci – hriechu.


    Aby ľudia našli motiváciu k snahe, často počujeme rôzne povzbudzujúce slogany ako: „Môžeš dosiahnuť čokoľvek, ak tomu naozaj veríš,“ alebo „Si silný“, prípadne „Všetko dokážeš“... No keď dnes pôjdeme na svätú omšu a prijmeme popol na čelo, budeme z úst kňaza počuť slová: „Pamätaj, že si prach a na prach sa obrátiš.“ Takto nám Cirkev pripomína pravý zmysel pôstu: je to cvičenie vo svätom túžení. Pôst je ako trojnožka – stojí na troch nohách: modlitba, obetavosť a láska k blížnym. Ak chýba čo i len jedna noha, pôst neustojí. Preto by naše pôstne predsavzatia mali zasiahnuť všetky tri oblasti. Možno sa nepotrebujeme modliť viac, ale lepšie; prinášať tie isté odriekania, ale s pevnejším úmyslom; byť štedrejší a vždy dávať s úsmevom...


    Dnes sa zamyslime nad tým, čo môžeme urobiť počas tohto Pôstneho obdobia, čo môže zásadne ovplyvniť náš život modlitby.


    Mária, Matka moja,

    pomôž mi byť počas tohto Pôstneho obdobia veľkodušným – aby sa skutočne zmenil

    môj modlitebný život, moje obety i moja láska k tým, ktorí sú okolo mňa.

  


  
    Štvrtok po Popolcovej strede


    Evanjelium Lk 9, 22 – 25


    „Syn človeka musí mnoho trpieť, starší, veľkňazi a zákonníci ho zavrhnú, zabijú ho, ale on tretieho dňa vstane z mŕtvych.“ […] „Kto chce ísť za mnou, nech zaprie sám seba, vezme každý deň svoj kríž a nasleduje ma. Lebo kto by si chcel život zachrániť, stratí ho, ale kto stratí svoj život pre mňa, zachráni si ho. Veď čo osoží človekovi, keby aj celý svet získal, a seba samého by stratil alebo poškodil?!“


    Existuje len jeden spôsob, ako nasledovať Ježiša: s krížom. Snažiť sa nasledovať Pána a pritom sa vyhýbať obete, by bolo, ako keby sa vták pokúšal lietať bez krídel. Nejde o to, že by kresťania mali mať v obľube bolesť alebo utrpenie samo osebe; ale mali by ich vnímať ako prostriedok k osobnému rastu.


    Bosco Gutierrez bol architekt, ktorého na 257 dní uniesli. Prešiel si rôznymi druhmi utrpenia – zamknutý v malej izbe bez okien, celé mesiace bez možnosti s niekým sa porozprávať. Jedného dňa, keď jeho únoscovia videli, že rezignoval, ponúkli mu pohár whisky. Whisky miloval! Pomaličky, aby si ten moment naplno vychutnal, najprv k nej privoňal a potom pohárom prešiel po svojej zarastenej a špinavej tvári. Vtom začul vnútorný hlas: „Vzdaj sa toho! Daj mi niečo, nad čím máš kontrolu.“ Zaváhal. Bola to po dlhých mesiacoch jeho jediná radosť. Povedal si: „Veď som už obetoval dosť...“ Ale vtedy pochopil ten rozdiel. Všetky predchádzajúce ťažkosti a utrpenia mu boli vnútené. Toto bolo prvýkrát, čo sám mohol niečo vedome obetovať. A tak ju vylial na zem. V ten deň sa všetko zmenilo. Neskôr povedal: „V ten deň som vyhral svoj prvý boj.“


    Aj nás počas tohto Pôstu čakajú mnohé boje. Buďme praktickí a vyberme si užitočné odriekania: vstaňme hneď, ako zazvoní budík; zjedzme viac toho, čo nám nechutí, a menej toho, čo máme radi; umyme riad; usmejme sa na človeka, ktorý nám možno nie je sympatický; zdržme sa sťažovania (na čokoľvek, komukoľvek); urobme si poriadok vo veciach; začnime úlohou, ktorá je nám menej príjemná; prijmime napomenutie bez odvrávania atď...


    Mária, Božia a moja Matka,

    pomôž mi niesť môj kríž až do konca,

    nech je akokoľvek trpký. Dnes si chcem zostaviť zoznam toho, čoho by som sa chciel zriecť a v čom by som chcel rásť, aby som mohol

    byť bližšie k tvojmu Synovi.

  


  
    Piatok po Popolcovej strede


    Evanjelium Mt 9, 14 – 15


    K Ježišovi prišli Jánovi učeníci a hovorili:

    „Prečo sa my a farizeji často postíme, a tvoji učeníci sa nepostia?“ Ježiš im povedal: „Vari môžu svadobní hostia smútiť, kým je ženích s nimi? No prídu dni, keď im ženícha vezmú; potom sa budú postiť.“


    Je čas na oslavu – napríklad svadbu – a čas na umŕtvovanie – napríklad počas Pôstneho obdobia. Dnes máme tretí deň; môžeme sa teda zamyslieť nad tým, ako sa nám zatiaľ darí v umŕtvovaní. Máme zoznam svojich predsavzatí? Dodržiavame ho? Môžeme sa zlepšiť alebo byť v obetovaní dôslednejší? Buďme naozaj štedrí!


    Keď už hovoríme o štedrosti v obetovaní, pozrime sa na Ježiša na kríži. Neprijal kríž polovičato – a rovnako by sme k nemu nemali pristupovať ani my. Okrem toho, umŕtvovanie neškodí zdraviu; práve naopak, posilňuje nás. Kartuziánski mnísi prinášajú denne množstvo obiet; okrem iného počas celého roka nejedia mäso. Keď sa pápež Urban V. (1310 − 1370) dozvedel o tejto prísnej strave mníchov, rozhodol sa, že ju treba zrušiť, pretože by mohla škodiť ich zdraviu. Do Ríma teda poslali desiatich kartuziánov, aby Svätému Otcovi vysvetlili svoj spôsob života; najmladší z nich mal vyše 90 rokov. Jeden z mníchov predstúpil pred pápeža, kráčajúc bez akejkoľvek opory, a povedal: „Mám viac ako sto rokov... Čo tým myslíte, keď hovoríte o zdraví?“ Pápež pochopil a mnísi mohli pokračovať vo svojej tradícii, ktorá už tisíc rokov zostáva nezmenená.


    Bez umŕtvovania niet svätosti. Ježiš to povedal jasne: „Kto chce ísť za mnou, nech zaprie sám seba, vezme svoj kríž a nasleduje ma.“ Je to nevyhnutné pre osobnú svätosť aj pre spásu iných. Ako povedal Ježiš svätej Faustíne: „Viac duší zachrániš modlitbou a utrpením ako misionár kázňami a učením.“ A svätý Filip Neri to vyjadril slovami: „Bez umŕtvovania nič nedosiahneme.“


    Matka moja,

    kontemplujúc pod krížom,

    ako sprevádzaš svojho Syna v jeho utrpení,

    učím sa byť v obetovaní štedrý.

    Nech ma každodenné obety privádzajú

    bližšie k Ježišovi na Kalvárii,

    aby som spolu s tebou

    mohol pomáhať Ježišovi

    pri záchrane sveta.

  



Sobota po Popolcovej strede

Evanjelium Lk 5, 27 – 32

Lévi mu urobil vo svojom dome veľkú hostinu. A bol tam veľký zástup mýtnikov a iných, ktorí s nimi stolovali. Farizeji a ich zákonníci šomrali a hovorili jeho učeníkom: „Prečo jete a pijete s mýtnikmi a hriešnikmi?“ Odpovedal im Ježiš: „Lekára nepotrebujú zdraví, ale chorí. Neprišiel som volať spravodlivých, ale hriešnikov, aby sa kajali.“

Ježiš prišiel hľadať tých, ktorí potrebujú obrátenie, a túži po tom, aby sme mu v tom pomáhali. Prostredníctvom nášho apoštolátu môžeme druhým pomôcť uvedomiť si, že Ježiš obetoval svoj život za každého z nich. Nikto nesmie zostať bokom. Sme apoštolmi – a je mnoho duší, ktoré treba zachrániť. Jedným z dôvodov, prečo počas Pôstneho obdobia prinášame viac obiet, je práve modlitba za to, aby mnohí hriešnici prijali milosť obrátenia.

Pri zjaveniach vo Fatime v roku 1917 Panna Mária dôrazne vyzývala: „Ľudia sa musia polepšiť a prosiť o odpustenie svojich hriechov... Už viac nesmú urážať nášho Pána, ktorý je už aj tak veľmi urážaný.“ V Luciiných zápiskoch môžeme čítať: „To, čo sa mi najhlbšie vrylo do srdca, je modlitba našej nebeskej Matky, ktorá nás prosila o to, aby sme viac neurážali všemohúceho Boha, ktorý je už aj tak veľmi urážaný.“ Na to, aby sa ľudia mohli polepšiť, Panna Mária prosila troch pastierikov: „Modlite sa, veľa sa modlite a prinášajte obety za hriešnikov. Veľa duší ide do pekla, pretože sa za ne nikto neobetuje.“


Ak tieto malé deti dokázali potešiť Boha svojimi obetami, čo potom ja?

